(326)

Mindenekelőtt, valamennyi szerződést lényegileg ugyanazon felek között kötötték. (1) Az LV a Ryanair 100 %-os leányvállalata. A két marketingmegállapodást az LV részéről Sean Coyle, az LV igazgatója írta alá, aki több vezető beosztást is betöltött a Ryanairnél, mint a tervezett bevételek igazgatója, illetve az útvonal-kiválasztásért, jövedelmezőségért, hálózati stratégiáért, kapacitáselosztásért, befektetői kapcsolatokért felelős vezető és kereskedelmi igazgató. Az állami támogatásokról szóló szabályok szempontjából az LV és a Ryanair egyetlen vállalkozásnak tekintendő, abban az értelemben, hogy az LV a Ryanair érdekében és irányítása alatt jár el közvetítőként. Ez abból a tényből is megállapítható, hogy a két marketingszolgáltatásokról szóló megállapodás preambulumában az szerepel, hogy „a DMG az LV-t kívánja megbízni, hogy […] nyújtson új menetrend szerinti légiutas-forgalmi szolgáltatásokat az Egyesült Királyságban és/vagy a kontinentális Európában található helyszínekről, környezetbarát, modern, legalább 140 üléses kapacitású sugárhajtású repülőgépek révén (a továbbiakban: a szolgáltatások)”. A 2002. január 22-i első marketingmegállapodás szintén kimondja, hogy „A szolgáltatásokat továbbra is évi 348 járatpárral kell biztosítani (negyedévenként 87 járatpár), […]-től kezdődően”. E kikötésekből kitűnik, hogy e marketingmegállapodások mennyire szorosan kapcsolódnak a Ryanair és a KFBG közötti repülőtéri szolgáltatásokról szóló megállapodásokhoz. (2) Az AMS szintén a Ryanair 100 %-os leányvállalata. A két marketingmegállapodást az AMS részéről Eddie Wilson, az AMS igazgatója írta alá, aki vezető beosztásokat is betöltött a Ryanairnél, mint személyzeti és fedélzeti igazgató. Az állami támogatásokról szóló szabályok szempontjából az AMS és a Ryanair egyetlen vállalkozásnak tekintendő, abban az értelemben, hogy az AMS a Ryanair érdekében és irányítása alatt jár el közvetítőként. E megállapodás tekintetében ez abból a tényből is megállapítható, hogy a marketingszolgáltatásokról szóló megállapodás preambuluma többször hivatkozik a Ryanair weboldalára: „A DMG az AMS-t kívánja megbízni, hogy biztosítson linkeket a rendkívül sikeres www.ryanair.com utazási weboldalra. […] Az AMS sikeresen kifejlesztett és továbbra is működteti a www.ryanair.com utazási weboldalt. […] a felek úgy döntöttek, hogy beépítik a www.ryanair.com weboldal marketingeszközként való használatát […].” E kikötésekből kitűnik az AMS és a Ryanair e megállapodáshoz fűződő azonos érdeke. (3) A DMG a KFBG 100 %-os leányvállalata. Ahogy az a (313) és azt követő preambulumbekezdésekben megállapítást nyer, a KFBG azon döntései, hogy repülőtéri szolgáltatásokra vonatkozó szolgáltatási szerződést köt a légitársaságokkal, például a Ryanairrel, az államnak tudhatók be. Az ellenőrző befolyást a KFBG/DMG felett e tekintetben Karintia tartomány gyakorolta. Figyelembe véve azonban, hogy mindig Karintia tartomány nevezte ki a KFBG és a DMG felügyelőbizottságát, és hogy gyakorlatilag Karintia tartomány finanszírozta a KFBG/DMG veszteségeit (és így jelentős befolyást gyakorolt mindkettőre, illetve és nagyobb pénzügyi érdekkel rendelkezett e vállalkozásokban), nagy biztonsággal meg lehet állapítani, hogy Karintia tartomány tényleges ellenőrzést gyakorolt a KFBG/DMG felett. Egyrészt a Ryanair és a KFBG, másrészt az LV és a DMG közötti üzleti kapcsolatot illetően a Bizottság megállapítja, hogy a KFBG és a DMG vonatkozó szerződések megkötésére irányuló érdeke nagy mértékben egyezett: mindketten érdekeltek voltak a forgalom növekedésében a repülőtéren, és nem volt lényeges, hogy a KFBG kötötte-e mindkét szerződést, vagy a marketingszerződést a DMG kötötte meg. Ennek fényében az, hogy a repülőtéri szolgáltatásokról szóló megállapodást a KFBG-vel kötötték meg, míg a marketingszolgáltatásokról szóló megállapodást a függő leányvállalatával, nem szólhat a szerződések egy ügyletként való vizsgálata ellen.